NÁRODNÁ RADA SLOVENSKEJ REPUBLIKY

IV. volebné obdobie

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

K číslu : 1457/2009

**1194a**

# S p o l o č n á s p r á v a

**Výboru Národnej rady Slovenskej republiky pre financie, rozpočet a menu, Ústavnoprávneho výboru Národnej rady Slovenskej republiky a Výboru Národnej rady Slovenskej republiky pre verejnú správu a regionálny rozvoj o výsledku prerokovania vládneho návrhu zákona, ktorým sa mení a dopĺňa zákon č. 652/2004 Z. z. o orgánoch štátnej správy v colníctve a o zmene a doplnení niektorých zákonov v znení neskorších predpisov a o zmene a doplnení niektorých zákonov (tlač 1194)** **v druhom čítaní (podľa § 78 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Výbor Národnej rady Slovenskej republiky pre financie, rozpočet a menu, ako gestorský výbor, podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky o prerokovaní vyššie uvedeného vládneho návrhu zákona.

**I.**

Národná rada Slovenskej republiky uznesením č. 1578 z 8. septembra 2009 pridelilavládny návrh zákona, ktorým sa mení a dopĺňa zákon č. 652/2004 Z. z. o orgánoch štátnej správy v colníctve a o zmene a doplnení niektorých zákonov v znení neskorších predpisov a o zmene a doplnení niektorých zákonov (tlač 1194) týmto výborom Národnej rady Slovenskej republiky:

* Výboru Národnej rady Slovenskej republiky pre financie, rozpočet a menu
* Ústavnoprávnemu výboru Národnej rady Slovenskej republiky
* Výboru Národnej rady Slovenskej republiky pre verejnú správua regionálny rozvoj

Uvedené výbory prerokovali predmetný vládny návrh zákona v stanovenom termíne.

**II.**

Gestorský výbor nedostal do začatia rokovania o vládnom návrhu zákona, ktorým sa mení a dopĺňa zákon č. 652/2004 Z. z. o orgánoch štátnej správy v colníctve a o zmene a doplnení niektorých zákonov v znení neskorších predpisov a o zmene a doplnení niektorých zákonov (tlač 1194) stanoviská poslancov Národnej rady Slovenskej republiky podané v súlade s § 75 ods. 2 zákona NR SR č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

**III.**

K predmetnému vládnemu návrhu zákona zaujali výbory Národnej rady Slovenskej republiky tieto stanoviská:

1. Odporúčanie pre Národnú radu Slovenskej republiky návrh **schváliť**

**s pozmeňujúcimi a doplňujúcimi návrhmi**

* Výbor Národnej rady Slovenskej republiky pre financie, rozpočet a menu ( uzn. č. 595 zo dňa 15. októbra 2009)

- Ústavnoprávny výbor Národnej rady Slovenskej republiky ( uzn. č. 727 zo dňa 14.

 októbra 2009 )

* Výbor Národnej rady Slovenskej republiky pre verejnú správua regionálny rozvoj ( uzn. č. 308 zo dňa 6. októbra 2009 )

**IV.**

Z uznesení výborov Národnej rady Slovenskej republiky uvedených pod bodom III. tejto správy vyplynuli tieto pozmeňujúce a doplňujúce návrhy :

1. **K čl. I 1. bodu**

V poznámke pod čiarou k odkazu 10aa sa slová „(Mimoriadne vydanie Ú. v. EÚ, kap. 19/zv. 8)“ nahrádzajú slovami „(oznámenie č. 245/2009 Z. z.)“.

Ide o legislatívno-technickú úpravu vzhľadom k uverejneniu Dohovoru vypracovaného na základe článku K.3 Zmluvy o Európskej únii o vzájomnej pomoci a spolupráci medzi colnými správami podpísaného v Bruseli 18. 12. 1997 v  Zbierke zákonov Slovenskej republiky.

 **Výbor NR SR pre financie, rozpočet a menu**

 **Výbor NR SR pre verejnú správu a regionálny rozvoj**

 **Ústavnoprávny výbor NR SR**

 **Gestorský výbor odporúča schváliť.**

1. **K čl. I – nový bod**

 Za doterajší bod 4 sa vkladá nový bod 5, ktorý znie:

 „5. Za § 10a sa vkladá § 10b, ktorý znie:

„§ 10b

Colný úrad Prešov prideľuje hospodárskemu subjektu alebo inej osobe číslo EORI (číslo registrácie a identifikácie hospodárskych subjektov) podľa osobitného predpisu;29a) túto pôsobnosť vykonáva na celom území Slovenskej republiky.“.

Poznámka pod čiarou k odkazu 29a znie:

„29a) Čl. 1 bod 16 a čl. 4k až 4t nariadenia Komisie (EHS) č. 2454/93 v platnom znení.“.“.

Doterajšie body článku I je potrebné primerane prečíslovať.

S cieľom zefektívniť a urýchliť proces prideľovania čísla EORI (číslo registrácie a identifikácie hospodárskych subjektov) sa navrhuje, aby toto číslo prideľoval jediný colný úrad – Colný úrad Prešov. Zavedenie čísla EORI predstavuje progresívny prvok výrazne zjednodušujúci komunikáciu medzi hospodárskymi subjektami alebo inými osobami a colnými orgánmi, pričom týmto jedinečným číslom sa hospodársky subjekt identifikuje vo všetkých 27 členských štátoch EÚ.

 **Výbor NR SR pre financie, rozpočet a menu**

 **Gestorský výbor odporúča schváliť.**

1. **K čl. I – nový bod**

 Za doterajší bod 5 sa vkladá nový bod 6, ktorý znie:

 „6. V § 19 ods. 2 sa za písmeno e) vkladá nové písmeno f), ktoré znie:

 „f) služobný preukaz príslušníka Národného bezpečnostného úradu,“.

 Doterajšie písmeno f) sa označuje ako písmeno g).“.

 Doterajšie body článku I je potrebné primerane prečíslovať.

Vzhľadom na to, že v zákone č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov nie je Národný bezpečnostný úrad označený ako ozbrojený zbor alebo ozbrojený bezpečnostný zbor, je potrebné výslovne ustanoviť možnosť preukazovať sa takýmto dokladom príslušníka Národného bezpečnostného úradu.

 **Výbor NR SR pre financie, rozpočet a menu**

 **Gestorský výbor odporúča schváliť.**

1. **K čl. I 8. bodu**

V poznámke pod čiarou k odkazu 42a sa slová „(Mimoriadne vydanie Ú. v. EÚ, kap. 19/zv. 8)“ nahrádzajú slovami „(oznámenie č. 245/2009 Z. z.)“.

Ide o legislatívno-technickú úpravu vzhľadom k uverejneniu Dohovoru vypracovaného na základe článku K.3 Zmluvy o Európskej únii o vzájomnej pomoci a spolupráci medzi colnými správami podpísaného v Bruseli 18. 12. 1997 v  Zbierke zákonov Slovenskej republiky.

 **Výbor NR SR pre financie, rozpočet a menu**

 **Výbor NR SR pre verejnú správu a regionálny rozvoj**

 **Ústavnoprávny výbor NR SR**

 **Gestorský výbor odporúča schváliť.**

1. **K čl. IV – nový bod**

 Doterajší text článku IV sa označuje ako bod 2 a vkladá sa nový bod 1, ktorý znie:

 „1. V § 14 sa vypúšťa odsek 7.“.

Ide o legislatívno-technickú úpravu nadväzujúcu na nové splnomocňovacie ustanovenie navrhované v bode 7.

 **Výbor NR SR pre financie, rozpočet a menu**

 **Gestorský výbor odporúča schváliť.**

1. **K čl. IV – nový bod**

 Za bod 2 sa vkladá nový bod 3, ktorý znie:

 „3. V § 212 ods. 2 sa vypúšťa slovo „jeho“.“.

Ide o legislatívno-technickú úpravu nadväzujúcu na nové splnomocňovacie ustanovenie navrhované v bode 7.

 **Výbor NR SR pre financie, rozpočet a menu**

 **Gestorský výbor odporúča schváliť.**

1. **K čl. IV – nový bod**

 Za bod 2 sa vkladá nový bod 4, ktorý znie:

 „4. § 212 sa dopĺňa odsekom 7, ktorý znie:

„(7) Kritériá určenia zdravotnej klasifikácie podľa odseku 2 upraví všeobecne záväzný právny predpis, ktorý vydá ministerstvo po dohode s Ministerstvom zdravotníctva Slovenskej republiky.“.“.

Úprava sa navrhuje z dôvodu zabezpečenia jednotných kritérií určovania zdravotnej spôsobilosti na výkon štátnej služby colníka tak pre občana, ktorý žiada o prijatie do štátnej služby colníka, ako aj pre colníka.

 **Výbor NR SR pre financie, rozpočet a menu**

 **Gestorský výbor odporúča schváliť.**

1. **K čl. IV – nový bod**

 Za bod 2 sa vkladá nový bod 5, ktorý znie:

 „5. V § 213 sa vypúšťa odsek 5.“.

Navrhuje sa vypustiť splnomocňovacie ustanovenie, keďže v bode 7 sa zavádza spoločné splnomocňovacie ustanovenie pre žiadateľov o prijatie do štátnej služby colníkov a pre colníkov.

 **Výbor NR SR pre financie, rozpočet a menu**

 **Gestorský výbor odporúča schváliť.**

1. **K čl. V - bod 2**

 V doterajšom bode 2 v § 12 ods. 25 sa slovo „začať“ nahrádza slovom „vykonať“.

V súlade s článkom 221 ods. 3 Colného kódexu možno výšku colného dlhu oznámiť dlžníkovi v lehote troch rokov odo dňa jeho vzniku. Je preto nevyhnutné, aby následná kontrola, ktorej výsledkom môže byť dodatočné vymeranie colného dlhu, nielen začala, ale aj skončila v rovnakej lehote.

 **Výbor NR SR pre financie, rozpočet a menu**

 **Gestorský výbor odporúča schváliť.**

1. **K čl. V – nový bod**

 Za doterajší bod 2 sa vkladá nový bod 3, ktorý znie:

 „3. Za § 18 sa vkladá § 18a, ktorý znie:

„§ 18a

Žiadosť o pridelenie čísla EORI (číslo registrácie a identifikácie hospodárskych subjektov) podľa osobitného predpisu29a) sa podáva na tlačive, ktorého vzor ustanoví všeobecne záväzný právny predpis, ktorý vydá ministerstvo.“.“.

 Doterajšie body článku V je potrebné primerane prečíslovať.

Žiadateľom o pridelenie čísla EORI (číslo registrácie a identifikácie hospodárskych subjektov) sa ukladá povinnosť podať túto žiadosť na ustanovenom tlačive; zároveň sa Ministerstvo financií SR splnomocňuje ustanoviť vzor tlačiva všeobecne záväzným právnym predpisom.

 **Výbor NR SR pre financie, rozpočet a menu**

 **Gestorský výbor odporúča schváliť.**

1. **K čl. V – nový bod**

Za doterajší bod 2 sa vkladá nový bod 4, ktorý znie:

 „4. § 30 a 31 vrátane nadpisu nad paragrafom znejú:

„Žiadosť o vyplatenie vývoznej náhrady

§ 30

Ak sa colným vyhlásením navrhuje prepustenie tovaru, na ktorý sa žiada vyplatenie vývoznej náhrady podľa osobitného predpisu,42) do colného režimu vývoz, v colnom vyhlásení deklarant uvedie poznámku „Žiadosť o vyplatenie vývoznej náhrady“.

§ 31

(1) Riadne vyplnené colné vyhlásenie s poznámkou podľa § 30 sa považuje za žiadosť o vyplatenie vývoznej náhrady podľa osobitného predpisu.43) Zoznam pobočiek colných úradov príslušných na podanie žiadosti o vyplatenie vývoznej náhrady ustanoví všeobecne záväzný právny predpis, ktorý vydá ministerstvo.

(2) Deklarant, ktorý žiada o vyplatenie vývoznej náhrady, je povinný spolu so žiadosťou o vyplatenie vývoznej náhrady predložiť kontrolný výtlačok T544) aj v prípadoch, v ktorých túto povinnosť nemá podľa osobitného predpisu;45) v takom prípade sa ustanovenia osobitného predpisu44) použijú rovnako.

(3) Ak colný úrad prepustí do colného režimu vývoz tovar, na ktorý deklarant podal žiadosť o vyplatenie vývoznej náhrady podľa odseku 1, colný úrad vyznačí túto skutočnosť v žiadosti a listinnú podobu žiadosti, ktorú osvedčí, postúpi prostredníctvom colného riaditeľstva na rozhodnutie Pôdohospodárskej platobnej agentúre.46)“.

Poznámky pod čiarou k odkazom 42 až 46 znejú:

„42) Nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (Ú. v. EÚ L 299/1, 16. 11. 2007) v platnom znení.

 43) Čl. 46 ods. 1 nariadenia Komisie (ES) č. 612/2009 zo 7. júla 2009, ktorým sa ustanovujú spoločné podrobné pravidlá uplatňovania vývozných náhrad za poľnohospodárske výrobky (prepracované znenie) (Ú. v. EÚ L 186/1, 17. 7. 2009).

 44) Čl. 912a až 912g nariadenia Komisie (EHS) č. 2454/93 v platnom znení.

 45) Čl. 8 nariadenia Komisie (ES) č. 612/2009.

 46) § 6 zákona č. 543/2007 Z. z. o pôsobnosti orgánov štátnej správy pri poskytovaní podpory v pôdohospodárstve a rozvoji vidieka.“.“.

Doterajšie body článku V je potrebné primerane prečíslovať.

Od 1. 7. 2009 sa colné vyhlásenia na prepustenie tovaru do colného režimu vývoz podávajú štandardne v elektronickej podobe, rovnako sú elektronické aj rozhodnutia o prepustení tovaru do tohto colného režimu. Z tohto dôvodu je potrebné zmeniť nielen formu žiadosti o vyplatenie vývoznej náhrady, ale aj vytvoriť mechanizmus zmeny elektronickej podoby žiadosti podávanej colnému úradu na písomnú podobu žiadosti. Len v takejto podobe ju možno postúpiť Pôdohospodárskej platobnej agentúre, keďže Pôdohospodárska platobná agentúra ako orgán príslušný o nej rozhodnúť nedisponuje prístupom do informačných systémov colnej správy.

 **Výbor NR SR pre financie, rozpočet a menu**

 **Gestorský výbor odporúča schváliť.**

Gestorský výbor odporúča o návrhoch výborov Národnej rady Slovenskej republiky, ktoré sú uvedené v spoločnej správe hlasovať takto :

O bodoch spoločnej správy č. 1,2,3,4,5,6,7,8,9,10,11 hlasovať spoločne s návrhom gestorského výboru **schváliť**.

**V.**

Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon č. 652/2004 Z. z. o orgánoch štátnej správy v colníctve a o zmene a doplnení niektorých zákonov v znení neskorších predpisov a o zmene a doplnení niektorých zákonov (tlač 1194) vyjadrených v uzneseniach uvedených pod bodom III. tejto správy a v stanoviskách poslancov gestorského výboru vyjadrených v rozprave k tomuto vládnemu návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov

 **odporúča Národnej rade Slovenskej republiky**

vládny návrh zákona, ktorým sa mení a dopĺňa zákon č. 652/2004 Z. z. o orgánoch štátnej správy v colníctve a o zmene a doplnení niektorých zákonov v znení neskorších predpisov a o zmene a doplnení niektorých zákonov (tlač 1194) **schváliť s pozmeňujúcimi a doplňujúcimi návrhmi.**

 Predmetná správa výborov Národnej rady Slovenskej republiky o vládnom návrhu zákona, ktorým sa mení a dopĺňa zákon č. 652/2004 Z. z. o orgánoch štátnej správy v colníctve a o zmene a doplnení niektorých zákonov v znení neskorších predpisov a o zmene a doplnení niektorých zákonov (tlač 1194a) bola schválená uznesením gestorského výboru č. 613 z  20. októbra 2009. Výbor určil poslanca **Ivána Farkasa** za spoločného spravodajcu výborov.

Súčasne ho poveril

1. predniesť spoločnú správu výborov na schôdzi Národnej rady Slovenskej republiky

1. navrhnúť Národnej rade Slovenskej republiky postup pri hlasovaní o pozmeňujúcich a

doplňujúcich návrhoch, ktoré vyplynuli z rozpravy (§ 83 ods. 2, § 84 ods. 2 a § 86 zákona č. 350/1996 Z. z.).

Bratislava 20. októbra 2009

**Jozef B u r i a n, v.r.**

**predseda**

 **Výboru NR SR pre financie, rozpočet a menu**